侍仲舅同諸表游山
作者：樓鑰
朝代：宋

paragraphs: 來游大梅山，涉山知幾重。
平行千仞岡，俯瞰他山峯。
一步一步高，勢欲凌虛空。
左顧九地底，樓臺鳴鼓鍾。
蓬萊反在下，直恐船引風。
又疑海水竭，洞見馮夷宮。
行行愈就順，故步尋苔封。
十年舊主人，相對如夢中。
清談虛閣上，坐到夕陽舂。
年來頗畏影，掣身慕冥鴻。
入山非不深，猶有行人蹤。
安得更深居，尚友荷衣翁。
未問梅子熟，寧能噉青松。
庶幾適吾心，餘生得從容。